ફરી ડ્રેક્યુલા પર આવીએ તો, આ નામનો ભૂત બ્રામ સ્ટ્રોકરે ક્રિએટ કર્યો, પછી તેના પડછાયામાંથી ભૂતકથા સર્જનારાઓ બહાર ન નીકળી શક્યા. બ્રામ સ્ટ્રોકરનો ડ્રેક્યુલા છોકરીઓનું ખૂન પીતો હતો, આપણી હોરર ફિલ્મોમાં ભૂતના સેક્સી કિસ્સાઓ આવવા લાગ્યા.(સમજણનો અભાવ ?) મૂળ આઈરીશ એવા બ્રામ સ્ટ્રોકર રહસ્યકથાઓ વાંચવાના એવા શોખીન હતા કે તેમને ફ્રેકેન્સ્ટાઈન નામની કૃતિ ખૂબ ગમતી હતી. તેમણે તો સપનામાં પણ નહીં વિચાર્યું હોય કે, હું ફ્રેન્કેન્સ્ટાઈનથી ચાર ચાસણી ચડે એવો ભૂત જગતને આપવાનો છું. ડ્રેક્યુલા સુપરહિટ રહી, પણ બ્રામ ડ્રેક્યુલા પછી ફ્લોપ નિવડ્યા. જગતની સર્વશ્રેષ્ઠ કૃતિમાં તરબોળ થઈ જનારા લોકો ગાંઠ બાંધી લેતા હોય છે કે, આ લેખક પાસે આપણને આવનારા સમયમાં આનાથી વધારે ઢાંસુ એને ફોલાદી કૃતિ પ્રાપ્ત થશે. પણ તે મળતી નથી. બ્રામ સ્ટ્રોકરના કિસ્સામાં પણ આવુ જ થયેલું, ડ્રેક્યુલાની પ્રિન્ટ અંગ્રેજી હિન્દી સહિત દુનિયાની મોટાભાગની ભાષાઓમાં અનુવાદિત થઈ હોવા છતા, બ્રામ સ્ટ્રોકરની બીજી કૃતિઓ કઇ છે, તે જાણવાની હવે ખૂદ પ્રકાશકો પણ તસ્દી નથી લેતા. કારણ કે ડ્રેક્યુલા બાદ ખૂદ બ્રામે એવું મસમોટુ સર્જન કર્યું જ નહોતુ. જો કે આ વાતનો તેમને અહેસાસ થાય એ પહેલા જ તેમનું નિધન થઈ ગયું.